[pic] | AZ EURÓPAI KÖZÖSSÉGEK BIZOTTSÁGA |

Brüsszel, 05.04.2006

COM(2006) 150 végleges

Javaslat

A TANÁCS HATÁROZATA

az ENSZ Európai Gazdasági Bizottsága 51. előírásának a műszaki fejlődéshez történő hozzáigazítása tekintetében az Európai Közösség álláspontjáról

(előterjesztő: a Bizottság)

INDOKLÁS

A gépjárművek (személygépkocsik, tehergépjárművek és autóbuszok) zajkibocsátását szabályozó 51. ENSZ EGB-előírás hatálybalépése óta az alkalmazandó határértékeket több ízben csökkentették, legutóbb 1995-ben. A legutóbbi csökkentés nem váltotta ki a várt hatást; a csökkentés után elvégzett vizsgálatok arra mutattak rá, hogy a mérési módszer ma már nem tükrözi a gépjárművek tényleges üzemi viszonyait. Ezért az a döntés született, hogy a határértékek újbóli csökkentése előtt olyan új vizsgálati programot kell kidolgozni, amelynek révén a zajméréshez alkalmazott üzemi feltételek közelebb kerülnek a valósághoz.

Az ENSZ EGB-n belül a kérdéssel foglalkozó munkacsoport most elkészítette az 51. előírás módosítására vonatkozó javaslatot. A tervezett módosítás a meglévő vizsgálati eljárást új mérési módszerrel váltja fel, amely igyekszik modellezni a járművek szokásos városi üzeme során előálló zajszinteket. A munkacsoport új határértékekről is egyeztetett, és ezek bevezetését is javasolja viszonylag hosszú átmeneti idő mellett.

A Bizottság bízik abban, hogy az új vizsgálati módszer alkalmas lehet a kívánt célra, ugyanakkor úgy véli, hogy a munkacsoport túlságosan is elhamarkodottan kívánja azt bevezetni, és nem került sor a szükséges hatásvizsgálatra. Ugyanez érvényes a határértékekre is. A Bizottság ezért a munkacsoport által kidolgozott dokumentum ellen foglalt állást, és a következőket javasolja:

1. Az új vizsgálati módszer bevezetése előtt – a határértékek csökkentéséről nem is szólva – hatásvizsgálatot kell végezni.

2. A Bizottság vállalja a hatásvizsgálat lefolytatását.

3. Annak érdekében, hogy reprezentatív adatokkal kellően alátámasztott hatásvizsgálatot lehessen elvégezni, a Bizottság azt javasolja, hogy a járműgyártók a régi és az új mérési módszert párhuzamosan alkalmazzák. A régi módszer továbbra is a típusjóváhagyás elnyeréséhez volna szükséges, az újat pedig ellenőrzési célra lehetne használni.

4. Amint elegendő mennyiségű reprezentatív adat gyűlik össze, a Bizottság elvégzi a hatásvizsgálatot, és javaslatot tesz a határértékekre. Az ellenőrzési folyamat ekkor véget érne.

A most előterjesztett javaslat határt szab az ellenőrzési folyamat időtartamának és terjedelmének. Egyes kategóriákra például nem vonatkozna az ellenőrzés, az időtartam pedig legfeljebb két év hosszúságú lenne.

A kérdést a Bizottság 2006. február 14-én előterjesztette az előírások műszaki fejlődéshez történő hozzáigazításával foglalkozó bizottságban. Az ülés során a bizottság nem alkotott kedvező véleményt a Bizottság javaslatáról. Ezért a Bizottság a komitológiai eljárásnak megfelelően most azt javasolja, hogy a tervezet további megvitatásra kerüljön a Tanács elé. A Tanács a beérkezést követően három hónapon belül, minősített többséggel köteles dönteni a javaslatról. Ha a három hónapon belül a Tanács nem fogadja el a jogi aktust és nem is jelzi, hogy a javaslatot ellenzi, az 1999/468/EK tanácsi határozatnak megfelelően a jogi aktust a Bizottságnak kell elfogadnia.

Javaslat

A TANÁCS HATÁROZATA

az ENSZ Európai Gazdasági Bizottsága 51. előírásának a műszaki fejlődéshez történő hozzáigazítása tekintetében az Európai Közösség álláspontjáról (EGT-vonatkozású szöveg)

AZ EURÓPAI UNIÓ TANÁCSA,

tekintettel az Európai Közösséget létrehozó szerződésre,

tekintettel az Európai Közösségnek az ENSZ Európai Gazdasági Bizottságának („ENSZ EGB”) a kerekes járművekre és az azokba szerelhető, illetve az azokon használható berendezésekre és tartozékokra vonatkozó egységes műszaki előírások elfogadásáról, valamint az ezen előírások alapján kibocsátott jóváhagyások kölcsönös elismerésének feltételeiről szóló megállapodásához („1958. évi felülvizsgált megállapodás”) való csatlakozásáról szóló, 1997. november 27-i 97/836/EK tanácsi határozatra[1] és különösen annak 4. cikke (2) bekezdésének első francia bekezdésére,

tekintettel a Bizottság javaslatára,[2]

mivel:

(1) Az ENSZ Európai Gazdasági Bizottsága „1958. évi felülvizsgált megállapodásához” csatolt valamely előírás módosítására vonatkozó javaslattal kapcsolatban – amennyiben az előírás a Közösséget a 97/836/EK határozat II. mellékletében foglalt rendelkezések értelmében köti, illetőleg ha az előíráshoz a Közösség ezt követően csatlakozott – az említett megállapodás 1. cikkének (2) bekezdése alapján létrehozott igazgatási bizottságban lefolytatott szavazás során a Bizottság által leadandó szavazatról a gépjárművek típusjóváhagyására vonatkozó irányelvek műszaki jellegű módosításaira irányadó eljárás szerint hozható döntés.

(2) Az ENSZ EGB 51. előírása által szabályozott bizonyos kérdésekben a tapasztalatok és a műszaki fejlődés szükségessé teszik az előírt követelmények kiigazítását.

(3) A Bizottság a gépjárművek és pótkocsijaik típusjóváhagyására vonatkozó tagállami jogszabályok közelítéséről szóló, 1970. február 6-i 70/156/EGK tanácsi irányelv alapján létrehozott, az előírásoknak a műszaki fejlődéshez történő hozzáigazításával foglalkozó bizottságban előterjesztette egy bizottsági határozat tervezetét. A határozattervezetről 2006. február 14-i ülésén a bizottság nem adott kedvező véleményt. Ezért a komitológiai eljárásnak megfelelően a Bizottság köteles a Tanácsnak javaslatot előterjeszteni a megteendő intézkedésekről,

A KÖVETKEZOKÉPPEN HATÁROZOTT:

1. cikk

A Tanács jóváhagyja a mellékletben megjelölt, ENSZ EGB-előírás módosítására vonatkozó tervezetet.

2. cikk

Az ENSZ EGB keretében működő „Járműelőírások Harmonizálása Világfórum” 139. ülésszakának keretében, az igazgatási bizottság ülésén 2006. június 22-én vagy 23-án, illetve ha a szavazásra későbbi ülésen kerül sor, akkor ennek megfelelő időpontban a Bizottság az Európai Közösség képviseletében az 1. cikkben megjelölt, előírás-módosításra vonatkozó tervezet mellett szavaz.

Kelt Brüsszelben, ...-án/-én.

a Tanács részéről

az elnök

MELLÉKLET

Az Európai Közösség szavazata a következő dokumentumra vonatkozik:

51. előírás | TRANS/WP.29/2006/31 TRANS/WP.29/2006/31/Add. 1 |

[1] HL L 346., 1997.12.17., 78. o.

[2] HL C […]., […].,[…]. o.